钦定古今图书集成/理学汇编/文学典/第197卷 > 《裴氏海昏集序》吕温
## 钦定古今图书集成/理学汇编/文学典/第197卷 > 《裴氏海昏集序》吕温

《海昏集》者，有唐文行之臣故度支郎中专判度支事、
赠尚书左仆射正平郡公裴氏，讳某，字某。考地毓德，
会友辅仁，气志如神，英华发外之所由作也。初公违
河洛之难，以其族行，攀大别，浮彭蠡，望洞庭，徘徊乎
湓流，眄仰乎海昏。有欧山之奇，修江之清，阳溪之邃汤泉之灵。竹洞花坞，仙坛僧舍，鸡犬钟梵，相闻于青
岚白云中，数百里不绝时也。俗以远而未扰，地以偏
而获宁，开元之遗老尽在，犹歌咏乎太平。公悠然乐
之，遂与我外王父故屯田郎中集贤殿学士河东柳
公、外叔祖故相国宜城伯洎、故太常卿兰陵萧公、故
秘书少监范阳卢公、故左庶子陇西李公，为尘外之
交，极心期之赏。唯故给事中汝南袁公、故将作监河
南元公以后进预焉。江左缙绅诸生，望之如神仙，邈
不可及。每赋一泉，题一石，毫墨未干，传咏已遍，其为
物情所注慕如此。无何，朝廷命公盈虚东南，漕引吴
楚，中原百万之众，仰食于公，人不堪烦，我若无事，往
往佩联印，拥大盖，枉道而过旧山林壑之间，琴诗不
废，心计颐指，而军国“饫赡，其《大雅》之全才者欤！”於戏！
太尉、侍中，勤劳王家，惠于生人；至公再世，又以盛德
屈于年运。庆如壅川，其决必大。由是焜燿之烈，重集
于我郇公。郇公始以大孝闻，中以大用显，次以大忠
昇。藩屏三朝，出入二揆。述先职而掌邦赋，修祖德而
践台衡。理荆之政，篆在乐石；定蜀之武，藏在册府。汉
南之化，方洽于人谣。加以优游艺文，惇悦经术，身被
华衮，门全素风，不畏强御，不侮孤贱，久要皆当代长
者，推毂必一时俊杰，海内士大夫如鳞羽之归龙凤。
君子曰：“宪公、忠献公之勋德，节公之雅道，为不亡矣。”
郇公以霜露之感，泣编遗文，思所以垂诸不朽，以为
节公消息出处之道，始于《海昏》，遂于《正集》外，别次当
时唱和游览饯劳之作，凡九十六篇，勒为《海昏集》上
下卷。不远三千里，授简于小生，俾酌归趣而为序引。
某尝备中台之属，实辱至公之遇。闻命以哀敬，不敢
文为。姑陈古义，用赞风训。昔者三代陈诗，以观民风。
诈、信、淫义、躁静、刚柔，于是乎取之；喜怒、哀乐、吉凶、存
亡，于是乎观之；兆于此必应于彼，成乎终必见乎始，
诗不可以为伪。魏公子为南皮之游，以浮华相高，故
其诗“傲荡骄志，胜而专，勤而不安。”晋名士为金谷之
燕，以邪侈相扇，故其诗“滥溺淫志，冶而缓，往而不返。”
正平公为海昏之会，以礼义相诲，故其诗“恬淡退志，
庄直立志。退以独全其道，立以兼济于时。立而不矜，
退而不怨，适而不放，乐而不荒，亲而不比，数而不黩，
如切如磋，婉而有直体；曰‘比’”曰“兴”，近而有深致。仁者
见之，遁世而无忧；知者见之，爱身而有待。暖乎若冬
阳之煦，油乎若春泽之浸，其诱人也易，其感人也深，
卒不知其所以然也。夫如是，则观《南皮》之诗，应刘焉
得不夭，魏祚焉得不短；观《金谷》之诗，潘石焉得不诛？
晋室焉得不乱？观《海昏》之诗，裴氏焉得不兴？我唐焉
得不理？诗之时义，其大矣哉！天人国家之际，其至矣
哉！为节公、郇公之子孙者，其无忘哉！元和五年五月
七日，朝议郎、使持节道州诸军事、守道州刺史、上骑
都尉、赐绯鱼袋东平吕温谨述。